**ՍԻՍԻԱՆԻ ՀԱՄԱՅՆՔԻ ՂԵԿԱՎԱՐ ԱՐԹՈՒՐ ՍԱՐԳՍՅԱՆԻ ՈՒՂԵՐՁԸ ՀԱՆՐԱՊԵՏՈՒԹՅԱՆ ՕՐՎԱ ԱՌԹԻՎ**

Այսօր Հանրապետության օրն է.

103 տարի առաջ մայիսի 28-ը ամրագրվեց որպես հայոց պետականության վերածնունդը խորհրդանշող օր: 1918 թվականին բնաջնջման եզրին կանգնած հայը համախմբվեց ու Ղարաքիլիսայի, Բաշ-Ապարանի, Սարդարապատի մոտ տեղի ունեցած ճակատամարտերում հերոսաբար հաղթեց արնախում թուրքին՝ ծնունդ տալով Հայաստանի առաջին հանրապետությանը: Միշտ է այդպես եղել, հաղթանակներն ու ազատ ապրելու իրավունքը մեզ տրվել են մեծ դժվարությամբ՝ պայքարի, մաքառումի ու պատերազմների արդյունքում: Սակայն, երբ ձեռք ենք բերել, ցավոք, չենք կարողացել պահել ու փայփայել այդչափ դժվարությամբ տրված ազատությունն ու խաղաղությունը:

Անժխտելի է, որ հայերիս գոյության, լինելիության միակ գրավականը մեծ և անփոխարինելի սերն է առ հայրենիք: Պետությունն ու պետականությունը պետք է լինեն գերագույն արժեքներ, առավել՝ քան ընտանիքն է, առավել՝ քան ծնողներն ու զավակներն են:

Արժևորելով մեր նախնյաց անձնազոհ հայրենասիրությունը՝ խոնարհվում եմ բոլոր ժամանակներում մեր հաղաթանակները կերտած հերոսների հիշատակի առջև:

Մաղթում եմ բոլորիս հոգու տոկունություն, սթափ դատողություն, անխախտ խաղաղություն, պաշտպանված պետականություն և անվտանգ սահմաններ: